b"\n_START_ARTICLE_\nTherese Johaug\n_START_SECTION_\n2005\xe2\x80\x932009\n_START_PARAGRAPH_\nJohaug on kilpaillut kansainv\xc3\xa4lisell\xc3\xa4 tasolla kaudesta 2005\xe2\x80\x932006 l\xc3\xa4htien. H\xc3\xa4n voitti pronssia Sapporon MM-kilpailuissa 2007 30 kilometrin perinteisen tyylin yhteisl\xc3\xa4ht\xc3\xb6kilpailussa Virpi Kuitusen ja Kristin Steiran j\xc3\xa4lkeen vain 18-vuotiaana; Aino-Kaisa Saarinen oli nelj\xc3\xa4s parikymment\xc3\xa4 sekuntia Johaugille h\xc3\xa4vinneen\xc3\xa4. My\xc3\xb6hemmin samalla kaudella Johaug saavutti pronssia nuorten MM-kisojen yhdistelm\xc3\xa4kilpailussa Tarvisiossa. Lis\xc3\xa4ksi h\xc3\xa4n oli kolmas maailmancupin yhdistelm\xc3\xa4kilpailussa Falunissa ja voitti Norjan mestaruuden 30 kilometrill\xc3\xa4._NEWLINE_Kaudella 2007\xe2\x80\x932008 Johaug kuului Norjan voitokkaaseen viestijoukkueeseen sek\xc3\xa4 Beitost\xc3\xb8leniss\xc3\xa4 ett\xc3\xa4 Davosissa. 10 kilometrin perinteisen hiihtotavan kilpailuissa h\xc3\xa4n oli kolmas Tour de Skin osakilpailussa Nov\xc3\xa9 M\xc4\x9bstossa sek\xc3\xa4 maailmancup-kisassa Otep\xc3\xa4\xc3\xa4ss\xc3\xa4. Nuorten MM-kilpailuissa h\xc3\xa4n voitti kultaa 5 kilometrin perinteisen ja 10 kilometrin vapaan hiihtotavan kilpailuissa sek\xc3\xa4 viestiss\xc3\xa4._NEWLINE_Maailmancup-kaudella 2008\xe2\x80\x932009 Johaug kuului Norjan voitokkaaseen viestijoukkueeseen J\xc3\xa4llivaarassa. La Clusaz'ssa h\xc3\xa4n oli 15 kilometrin vapaan hiihtotavan yhteisl\xc3\xa4ht\xc3\xb6kilpailussa kolmas. Tour de Skill\xc3\xa4 h\xc3\xa4n oli nopein Val di Fiemmen viimeisell\xc3\xa4 etapilla. Maailmancupin finaalitapahtumassa Falunissa h\xc3\xa4n oli toinen ja maailmancupin kokonaispisteiss\xc3\xa4 kahdeksas. Liberecin MM-kilpailuissa h\xc3\xa4n sijoittui 10 kilometrin perinteisen kilpailussa kymmenenneksi, yhdistelm\xc3\xa4kilpailussa kuudenneksi ja 30 kilometrin vapaalla nelj\xc3\xa4nneksi. Lis\xc3\xa4ksi h\xc3\xa4n voitti Norjan mestaruuden 30 kilometrill\xc3\xa4.\n_START_SECTION_\n2010\xe2\x80\x932014\n_START_PARAGRAPH_\nJohaug sijoittui Vancouverin olympialaisissa 2010 yhdistelm\xc3\xa4kilpailussa kuudenneksi ja 30 kilometrin perinteisell\xc3\xa4 seitsem\xc3\xa4nneksi. Norjan kultaa voittaneessa viestijoukkueessa h\xc3\xa4n hiihti toisen osuuden. Maailmancupkaudella 2009\xe2\x80\x932010 h\xc3\xa4n oli Salpaussel\xc3\xa4n Kisoissa kolmas yhdistelm\xc3\xa4kilpailussa ja kuului Norjan voitokkaaseen viestijoukkueeseen. Holmenkollenin 30 kilometrin vapaan hiihtotavan yhteisl\xc3\xa4ht\xc3\xb6kilpailussa h\xc3\xa4n sijoittui kolmanneksi._NEWLINE_Johaug kuului maailmancupkaudella 2010\xe2\x80\x932011 Norjan voitokkaaseen viestijoukkueeseen J\xc3\xa4llivaarassa ja La Clusaz'ssa. Davosin 10 kilometrin perinteisen hiihtotavan kilpailussa h\xc3\xa4n oli kolmas. Tour de Skin kokonaiskilpailussa h\xc3\xa4n sijoittui toiseksi ja oli viimeisell\xc3\xa4 osuudella nopein. Otep\xc3\xa4\xc3\xa4n perinteisen hiihtotavan 10 kilometrin kisassa h\xc3\xa4n oli kolmas. Oslon MM-kilpailuissa Johaug voitti 30 kilometrin vapaan hiihtotavan yhteisl\xc3\xa4ht\xc3\xb6kilpailun maailmanmestaruuden 44 sekunnin erolla Marit Bj\xc3\xb8rgeniin. H\xc3\xa4n hiihti my\xc3\xb6s toisen osuuden Norjan kultajoukkueessa 4\xc2\xa0\xc3\x97\xc2\xa05\xc2\xa0kilometrin viestiss\xc3\xa4 ja sai pronssia yhdistelm\xc3\xa4kilpailussa. Lis\xc3\xa4ksi h\xc3\xa4n oli 10 kilometrin perinteisen kilpailussa nelj\xc3\xa4s. Salpaussel\xc3\xa4n Kisoissa h\xc3\xa4n voitti yhdistelm\xc3\xa4kilpailun. Maailmancupin finaalitapahtumassa Falunissa h\xc3\xa4n oli kolmas. Maailmancupin kokonaiskilpailussa h\xc3\xa4n sijoittui nelj\xc3\xa4nneksi ja normaalimatkojen cupissa kolmanneksi._NEWLINE_Johaug sijoittui maailmancupkaudella 2011\xe2\x80\x932012 toiseksi Kuusamon kolmen kilpailun yhdistelm\xc3\xa4ss\xc3\xa4 ja kolmanneksi Davosin 15 kilometrin vapaan hiihtotavan kilpailussa. Roglan 10 kilometrin perinteisen hiihtotavan yhteisl\xc3\xa4ht\xc3\xb6kilpailussa h\xc3\xa4n oli toinen. H\xc3\xa4n kuului Norjan voitokkaaseen viestijoukkueeseen Sjusj\xc3\xb8enissa. Tour de Skin lopputuloksissa Johaug sijoittui kolmanneksi. H\xc3\xa4n oli nopein kiertueen p\xc3\xa4\xc3\xa4tt\xc3\xa4neell\xc3\xa4 osuudella. Otep\xc3\xa4\xc3\xa4n perinteisen tavan 10 kilometrill\xc3\xa4 h\xc3\xa4n sijoittui kolmanneksi. H\xc3\xa4n voitti 15 kilometrin yhdistelm\xc3\xa4kilpailun Rybinskiss\xc3\xa4. Nov\xc3\xa9 M\xc4\x9bstossa h\xc3\xa4n oli kolmas 15 kilometrin perinteisen hiihtotavan yhteisl\xc3\xa4ht\xc3\xb6kilpailussa ja kuului Norjan voitokkaaseen viestijoukkueeseen. Szklarska Por\xc4\x99bassa h\xc3\xa4n sijoittui kolmanneksi 10 kilometrin perinteisen hiihtotavan kilpailussa. Lahdessa h\xc3\xa4n voitti yhdistelm\xc3\xa4kilpailun. Holmenkollenin 30 kilometrin perinteisen yhteisl\xc3\xa4ht\xc3\xb6kilpailussa h\xc3\xa4n oli kolmas. H\xc3\xa4n sijoittui kolmanneksi sek\xc3\xa4 maailmancupin kokonaiskilpailussa ett\xc3\xa4 normaalimatkojen cupissa._NEWLINE_Maailmancupkaudella 2012\xe2\x80\x932013 Johaug sijoittui toiseksi J\xc3\xa4llivaaran 10 kilometrin vapaan kilpailussa. Tour de Skill\xc3\xa4 Johaug sijoittui toiseksi ollen j\xc3\xa4lleen nopein viimeisell\xc3\xa4 osuudella. La Clusaz'n 10 kilometrin perinteisen hiihtotavan yhteisl\xc3\xa4ht\xc3\xb6kilpailussa h\xc3\xa4n sijoittui toiseksi ja kuului Norjan voitokkaaseen viestijoukkueeseen. H\xc3\xa4n voitti Davosin 10 kilometrin vapaan hiihtotavan kilpailun. Val di Fiemmen MM-kilpailuissa Johaug voitti kultaa 10 kilometrin vapaan hiihtotavan kilpailussa, oli yhdistelm\xc3\xa4kilpailun toinen ja 30 kilometrin perinteisen hiihtotavan yhteisl\xc3\xa4ht\xc3\xb6kilpailussa kolmas. Viestist\xc3\xa4 h\xc3\xa4n voitti kultaa yhdess\xc3\xa4 Norjan joukkueen kanssa. Johaug voitti Oslon 30 kilometrin vapaan hiihtotavan yhteisl\xc3\xa4ht\xc3\xb6kilpailun. H\xc3\xa4n oli toinen sek\xc3\xa4 Falunin finaalitapahtumassa, maailmancupin kokonaiskilpailussa ett\xc3\xa4 normaalimatkojen cupissa._NEWLINE_Kaudella 2013\xe2\x80\x932014 Johaug sijoittui kolmanneksi Kuusamon avaustapahtumassa. Lillehammerissa h\xc3\xa4n kuului voitokkaaseen Norjan viestijoukkueeseen. Davosin 15 kilometrin vapaan hiihtotavan kilpailussa Johaug sijoittui toiseksi. Tour de Skill\xc3\xa4 Johaug saavutti kokonaisvoiton ensimm\xc3\xa4isen\xc3\xa4 norjalaisena kilpailun historiassa. H\xc3\xa4n oli nopein Val di Fiemmess\xc3\xa4 k\xc3\xa4ydyiss\xc3\xa4 kahdessa viimeisess\xc3\xa4 osakilpailussa: 5 kilometrin perinteisen hiihtotavan kilpailussa ja Alpe Cermisin nousuun p\xc3\xa4\xc3\xa4ttyneell\xc3\xa4 viimeisell\xc3\xa4 etapilla. Helmikuussa Johaug sijoittui toiseksi Toblachin 10 kilometrin perinteisen hiihtotavan kilpailussa. Johaug sijoittui Sot\xc5\xa1in olympialaisissa 2014 yhdistelm\xc3\xa4kilpailussa nelj\xc3\xa4nneksi. 10 kilometrin perinteisen hiihtotavan v\xc3\xa4liaikal\xc3\xa4ht\xc3\xb6kilpailussa h\xc3\xa4n saavutti pronssia. 30 kilometrin vapaan hiihtotavan yhteisl\xc3\xa4ht\xc3\xb6kilpailussa Johaug saavutti hopeaa. Salpaussel\xc3\xa4n kisoissa h\xc3\xa4n sijoittui vapaan hiihtotavan 10 kilometrill\xc3\xa4 kolmanneksi. Oslon 30 kilometrin perinteisen hiihtotavan kilpailussa h\xc3\xa4n sijoittui toiseksi. Falunissa Johaug voitti maailmancupin finaalitapahtuman ja varmisti maailmancupin kokonaiskilpailun voiton, joka oli h\xc3\xa4nen uransa ensimm\xc3\xa4inen. H\xc3\xa4n voitti my\xc3\xb6s normaalimatkojen cupin.\n_START_SECTION_\n2015\xe2\x80\x932016\n_START_PARAGRAPH_\nKaudella 2014\xe2\x80\x932015 Johaug voitti Kuusamon 10 kilometrin perinteisen hiihtotavan kilpailun ja sijoittui toiseksi Lillehammerin 3 p\xc3\xa4iv\xc3\xa4n kiertueella. Davosin 10 kilometrin perinteisen hiihtotavan kilpailussa h\xc3\xa4n otti voiton. Tour de Skill\xc3\xa4 h\xc3\xa4n oli nopein Val di Fiemmen 10 kilometrin perinteisen hiihtotavan yhteisl\xc3\xa4ht\xc3\xb6kilpailussa sek\xc3\xa4 jyrkk\xc3\xa4\xc3\xa4n nousuun p\xc3\xa4\xc3\xa4ttyneell\xc3\xa4 viimeisell\xc3\xa4 etapilla. Kokonaiskilpailussa h\xc3\xa4n sijoittui toiseksi. H\xc3\xa4n oli kolmas \xc3\x96stersundin 10 kilometrin vapaan hiihtotavan kilpailussa. Falunin MM-kilpailuissa 2015 Johaug voitti kultaa yhdistelm\xc3\xa4kilpailussa, viestiss\xc3\xa4 ja 30 kilometrin perinteisen hiihtotavan yhteisl\xc3\xa4ht\xc3\xb6kilpailussa. Maaliskuussa Johaug sijoittui toiseksi Oslon 30 kilometrin vapaan hiihtotavan yhteisl\xc3\xa4ht\xc3\xb6kilpailussa. H\xc3\xa4n sijoittui toiseksi maailmancupin kokonaiskilpailussa ja normaalimatkojen cupissa._NEWLINE_Kaudella 2015\xe2\x80\x932016 Johaug voitti Kuusamon avaustapahtuman. Lillehammerissa h\xc3\xa4n voitti 15 kilometrin yhdistelm\xc3\xa4kilpailun ja viestin. H\xc3\xa4n voitti Davosin 15 kilometrin vapaan ja Toblachin 10 kilometrin perinteisen hiihtotavan kilpailut. Tour de Skill\xc3\xa4 h\xc3\xa4n voitti Lenzerheidessa 15 kilometrin ja Oberstdorfissa 10 kilometrin perinteisen hiihtotavan yhteisl\xc3\xa4ht\xc3\xb6kilpailut. H\xc3\xa4n oli nopein my\xc3\xb6s pitk\xc3\xa4\xc3\xa4n loppunousuun p\xc3\xa4\xc3\xa4ttyneell\xc3\xa4 viimeisell\xc3\xa4 etapilla, jonka aikana h\xc3\xa4n nousi kokonaiskilpailun voittoon ohitettuaan Ingvild Flugstad \xc3\x98stbergin ja j\xc3\xa4tetty\xc3\xa4\xc3\xa4n h\xc3\xa4net lopulta 2 minuutin 20 sekunnin p\xc3\xa4\xc3\xa4h\xc3\xa4n. Nov\xc3\xa9 M\xc4\x9bstossa h\xc3\xa4n voitti 10 kilometrin vapaan hiihtotavan kilpailun ja kuului Norjan voitokkaaseen viestijoukkueeseen. H\xc3\xa4n voitti Oslossa 30 kilometrin perinteisen hiihtotavan yhteisl\xc3\xa4ht\xc3\xb6kilpailun sek\xc3\xa4 Falunissa viiden kilometrin perinteisen kilpailun ja kymmenen kilometrin vapaan yhteisl\xc3\xa4ht\xc3\xb6kilpailun. Lahdessa h\xc3\xa4n voitti 15 kilometrin yhdistelm\xc3\xa4kilpailun. Ski Tour Canadalla h\xc3\xa4n voitti 10,5 kilometrin perinteisen hiihtotavan yhteisl\xc3\xa4ht\xc3\xb6kilpailun Quebecissa sek\xc3\xa4 Tourin kokonaiskilpailun. H\xc3\xa4n voitti maailmancupin kokonaiskilpailun ja normaalimatkojen cupin.\n_START_SECTION_\nDopingk\xc3\xa4ryn j\xc3\xa4lkeen 2018\xe2\x80\x93\n_START_PARAGRAPH_\nJohaug palasi kilpaladuille 16. marraskuuta 2018 Norjan Beitost\xc3\xb8leniss\xc3\xa4 hiihdett\xc3\xa4v\xc3\xa4ss\xc3\xa4 10 kilometrin perinteisess\xc3\xa4 kilpailussa._NEWLINE_Kaudella 2018\xe2\x80\x932019 Johaug voitti Kuusamon avaustaphtumassa 10 kilometrin perinteisess\xc3\xa4 kilpailussa. Lillehammerin Nordic opening -tapahtumassa h\xc3\xa4n voitti 10 kilometrin vapaan hiihtotavan kilpailun, oli nopein 10 kilometrin perinteisen hiihtotavan takaa-ajokilpailun osuusajoissa ja voitti kokonaiskilpailun. Beitost\xc3\xb8leniss\xc3\xa4 h\xc3\xa4n voitti 15 kilometrin vapaan hiihtotavan v\xc3\xa4liaikal\xc3\xa4ht\xc3\xb6kilpailun ja viestin. Davosissa h\xc3\xa4n voitti 10 kilometrin vapaan hiihtotavan kilpailun. Johaug ei kilpaillut Tour de Ski:ll\xc3\xa4, mutta voitti heti ensimm\xc3\xa4isen normaalimatkan kilpailun Tour de Ski:n j\xc3\xa4lkeen Otep\xc3\xa4\xc3\xa4ss\xc3\xa4 10 kilometrin perinteisen kilpailun. Ulricehamnissa h\xc3\xa4n voitti 10 kilometrin vapaan hiihtotavan kilpailun ja viestin. Seefeldin MM-kilpailuissa 2019 Johaug voitti kultaa yhdistelm\xc3\xa4kilpailussa, 10 kilometrin perinteisell\xc3\xa4 hiihtotavalla sek\xc3\xa4 30 kilometrin vapaalla. 4\xc3\x975 kilometrin viestiss\xc3\xa4 h\xc3\xa4n voitti hopeaa. MM-kilpailujen j\xc3\xa4lkeen h\xc3\xa4n voitti Oslon 30 kilometrin perinteisen hiihtotavan kilpailun ja Falunin 10 kilometrin vapaan hiihtotavan kilpailun. Quebecin finaalitapahtumassa h\xc3\xa4n sijoittui toiseksi ja oli 10 kilometrin vapaan hiihtotavan takaa-ajokilpailun osuusajoissa nopein. H\xc3\xa4n sijoittui maailmancupin kokonaiskilpailussa kolmanneksi ja voitti normaalimatkojen cupin.\n_START_SECTION_\nYleisurheilu-ura\n_START_PARAGRAPH_\nJohaug voitti Norjan mestaruuden 10\xc2\xa0000\xc2\xa0metrin juoksussa vuonna 2019 ajalla 32.20,86. Ajallaan h\xc3\xa4n on Norjan kaikkien aikojen tilastossa viidenten\xc3\xa4.\n_START_SECTION_\nDopingk\xc3\xa4ry\n_START_PARAGRAPH_\nNorjan antidopingtoimikunta otti Johaugilta 16. syyskuuta 2016 dopingn\xc3\xa4ytteen, joka todettiin positiiviseksi. Ennen t\xc3\xa4t\xc3\xa4 dopingn\xc3\xa4ytett\xc3\xa4 Johaugia ei ollut testattu nelj\xc3\xa4\xc3\xa4n kuukauteen, vaikka normaalisti urheilijoita testataan harjoitusjaksolla useasti. Johaugin informoitiin positiivisesta n\xc3\xa4ytteest\xc3\xa4 4. lokakuuta. Kansainv\xc3\xa4linen hiihtoliitto FIS toi asian julkisuuteen 13. lokakuuta. Norjan tietotoimisto NTB uutisoi 13. lokakuuta 2016, ett\xc3\xa4 Therese Johaug on k\xc3\xa4r\xc3\xa4ht\xc3\xa4nyt klostebol-nimisen anabolisen steroidin k\xc3\xa4yt\xc3\xb6st\xc3\xa4._NEWLINE_Norjan hiihtoliitto ja Johaug itse kertoivat, ett\xc3\xa4 k\xc3\xa4ry johtuu Trofodermin-nimisest\xc3\xa4 voiteesta, jota k\xc3\xa4ytettiin Johaugin auringon polttamien huulten hoitoon. Johaug kertoi huultensa palaneen elokuussa Norjan hiihtomaajoukkueen korkean paikanleirill\xc3\xa4 Seiser Almissa. H\xc3\xa4nen huulensa aukesi 1. syyskuuta ja p\xc3\xa4iv\xc3\xa4\xc3\xa4 my\xc3\xb6hemmin h\xc3\xa4n meni tapaamaan Norjan hiihtomaajoukkueen l\xc3\xa4\xc3\xa4k\xc3\xa4ri Fredrik S. Bendikseni\xc3\xa4. Johaugin tarinan mukaan Bendiksen antoi h\xc3\xa4nelle 3. syyskuuta l\xc3\xa4\xc3\xa4kevoidetta, joka ei tehonnut. Bendiksenin mukaan h\xc3\xa4n k\xc3\xa4vi 4. syyskuuta italialaisessa apteekissa, josta apteekin proviisori Monica Faifer myi h\xc3\xa4nelle Trofodermin-voidetta. Johaug k\xc3\xa4ytti sit\xc3\xa4 15. syyskuuta asti._NEWLINE_Norjan hiihtomaajoukkueen l\xc3\xa4\xc3\xa4k\xc3\xa4ri Bendiksen kertoi dopingin k\xc3\xa4yt\xc3\xb6n paljastutua, ettei tiennyt voiteen sis\xc3\xa4lt\xc3\xa4neen Wadan kielettyjen aineiden listalla olevia aineita. H\xc3\xa4n on kuitenkin toiminut aiemmin voidetta valmistavan yhti\xc3\xb6n l\xc3\xa4\xc3\xa4ketieteellisen\xc3\xa4 johtajana. Johaug on kertonut olevansa tarkka k\xc3\xa4ytt\xc3\xa4mist\xc3\xa4\xc3\xa4n aineista, mutta h\xc3\xa4n ei silti huomannut pakkauksessa olevaa dopingiksi luokiteltavista aineista kertovaa merkint\xc3\xa4\xc3\xa4. Bendiksenille Trofodermin-voidetta myyneen italialaisen apteekin ty\xc3\xb6ntekij\xc3\xa4n mukaan Trofodermini\xc3\xa4 saa vain erikseen pyyt\xc3\xa4m\xc3\xa4ll\xc3\xa4. Kohun noustua Norjan hiihtomaajoukkueen l\xc3\xa4\xc3\xa4k\xc3\xa4ri Bendiksen erosi teht\xc3\xa4v\xc3\xa4st\xc3\xa4\xc3\xa4n v\xc3\xa4litt\xc3\xb6m\xc3\xa4sti. Monet asiantuntijat, esimerkiksi Suomen hiihtoliiton vastuul\xc3\xa4\xc3\xa4k\xc3\xa4ri Maarit Valtonen ja hiihtovalmentaja Toni Roponen, ovat tyrm\xc3\xa4nneet Johaugin selityksen ep\xc3\xa4uskottavana. Aine, josta Johaug k\xc3\xa4r\xc3\xa4hti on sama, joka siivitti DDR:n monena vuonna olympiamenestykseen._NEWLINE_Syyskuussa 2016 ennen dopingk\xc3\xa4ry\xc3\xa4 Johaug my\xc3\xb6nsi k\xc3\xa4ytt\xc3\xa4v\xc3\xa4ns\xc3\xa4 astmal\xc3\xa4\xc3\xa4kett\xc3\xa4, vaikka ei sairastakaan astmaa._NEWLINE_Norjan hiihtoliitto ei heti kohun noustua m\xc3\xa4\xc3\xa4r\xc3\xa4nnyt Johaugia v\xc3\xa4liaikaiseen kilpailukieltoon, sill\xc3\xa4 heid\xc3\xa4n mukaansa tapauksen tutkinta oli kesken. My\xc3\xb6s kansainv\xc3\xa4linen hiihtoliitto FIS ja antidopingj\xc3\xa4rjest\xc3\xb6 Wada pid\xc3\xa4tt\xc3\xa4ytyiv\xc3\xa4t puuttumasta tapaukseen, ennen kuin Norjan hiihtoliitto vie asian eteenp\xc3\xa4in. Norjan hiihtoliitto m\xc3\xa4\xc3\xa4r\xc3\xa4si 19. lokakuuta 2016 Johaugin kahden kuukauden v\xc3\xa4liaikaiseen kilpailukieltoon dopingin vuoksi. Norjan antidopingkomitea ilmoitti 29. marraskuuta vaativansa Johaugille 14 kuukauden kilpailukieltoa. Norjan urheilun keskusj\xc3\xa4rjest\xc3\xb6 langetti helmikuussa 2017 rangaistukseksi kolmentoista kuukauden kilpailukiellon. Kansainv\xc3\xa4linen hiihtoliitto FIS valittaa tapauksesta urheilun kansainv\xc3\xa4liseen vetoomustuomioistuimeen CASiin. FIS piti kilpailukieltoa liian lyhyen\xc3\xa4. CAS pidensikin elokuussa 2017 kilpailukiellon 18 kuukauteen, eli se p\xc3\xa4\xc3\xa4ttyi vasta 19. huhtikuuta 2018.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nJohaug on seurustellut syksyst\xc3\xa4 2014 l\xc3\xa4htien norjalaisen soudun maailmanmestarin Nils Jakob Hoffin (s. 1985) kanssa."